S-139/2010

Mál þetta höfðaði lögreglustjórinn í Borgarnesi með ákæru 27. febrúar 2010 á hendur ákærða, P-x-x K-x-x, kt. …, Ólafsvegi 15 á Ólafsfirði. Málið var dómtekið 11. mars 2010.

Í ákæruskjali segir að málið sé höfðað gegn ákærða fyrir eftirgreind umferðar, fíkniefna- og vopnalagabrot með því „að hafa föstudaginn 8. maí 2009, ekið bifreiðinni JY-361, án þess að hafa ökuskírteini meðferðis, ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim (í þvagi fannst tetrahýdrókannabínólsýra), frá Reykjavík áleiðis til Ólafsfjarðar, þar til á vegkafla á Vesturlandsvegi við Dalsmynni, þar sem lögreglan stöðvaði aksturinn, og með því að hafa föstudaginn 8. maí 2009, haft í vörslum sínum 0,37 grömm af tóbaksblönduðu kannabisefni, í farþegarými bifreiðarinnar JY-361, nánar tiltekið í ökumannssæti, en efnið fannst við leit lögreglu í bifreiðinni, og með því að hafa föstudaginn 8. maí 2009, haft í vörslum sínum eggvopn með 16 cm löngu hnífsblaði (heildarlengd vopnsins var 25 cm), í bifreiðinni JY-361, nánar tiltekið í hægra framsæti.

Telst þetta varða við 1. mgr., sbr. 2. mgr., 45. gr. a., og 1. mgr. 48. gr., sbr. 100. gr. umferðarlaga nr. 50/1987 með síðari breytingum, og 2. gr., sbr. 5. og 6. gr. laga um ávana- og fíkniefni, nr. 65/1974, með síðari breytingum, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum., og 1. mgr. og a. lið 2. mgr. 30. gr., sbr. 1. mgr. 36. gr. vopnalaga nr. 16/1998 með síðari breytingum.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga. Þá er þess krafist að ákærði verði dæmdur til greiðslu alls sakarkostnaðar.

Þá er þess krafist að gerður verði upptækur með dómi hnífur sá sem fannst í bíl ákærða þann 8. maí 2009 og lögreglan lagði hald á. Upptökukrafan styðst við 1. mgr. 37. gr. vopnalaga nr. 16/1998 með síðari breytingum.“

Fyrirkall á hendur ákærða var birt honum 4. mars 2010. Við þingfestingu málsins 11. sama mánaðar sótti ákærði ekki þing og var málið þá dómtekið að kröfu ákæruvaldsins samkvæmt 1. mgr. 161. gr. laga um meðferð sakamála nr. 88/2008. Með vísan til þeirrar lagagreinar þykir mega jafna útivist ákærða til játningar hans, enda fer sú niðurstaða ekki í bága við sakargögn. Brot ákærða teljast því sönnuð og er réttilega heimfærð til laga í ákæruskjali.

Samkvæmt sakavottorði hefur ákærði tvívegis gengist undir lögreglustjórasátt fyrir brot gegn umferðarlögum og lögum um ávana- og fíkniefni. Við ákvörðun refsingar nú hefur áhrif lögreglustjórasátt frá 23. október 2006 en með henni var ákærði sakfelldur fyrir brot gegn 1., sbr. 2. mgr. 45. gr. umferðarlaga. Var refsing ákveðin 50.000 króna sekt og sviptingu ökuréttar í 2 mánuði.

Með broti því sem ákærði hefur verið sakfelldur fyrir í máli þessu hefur hann í annað sinn verið sakfelldur fyrir akstur undir áhrifum áfengis eða fíkniefna. Að þessu gættu þykir refsing ákærða hæfilega ákveðin 150.000 króna sekt og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins.

Með vísan til 1. mgr. 101. gr. umferðarlaga verður ákærði sviptur ökurétti í tvö ár frá birtingu dómsins að telja.

Samkvæmt 1. mgr. 37. gr. vopnalaga verður fallist á kröfu ákæruvaldsins um upptöku á haldlögðu vopni , svo sem greinir í dómsorði.

Loks verður ákærði samkvæmt 1. mgr. 218. gr. laga nr. 88/2008 dæmdur til að greiða sakarkostnaðar samkvæmt yfirliti lögreglu, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, P-x-x K-x-x, greiði 150.000 króna sekt til ríkissjóðs og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tvö ár frá birtingu dómsins að telja.

Ákærði sæti upptöku á eggvopni, sem lögregla lagði hald á við rannsókn málsins.

Ákærði greiði 62.526 krónur í sakarkostnað.

B-kk-nf B-kk-nf